J. Blanár, poslanec: (2003-07-03):
Takže v zmysle § 129 rokovacieho poriadku predkladám interpeláciu na ministra hospodárstva pána Roberta Nemcsicsa. Vážený pán minister, nadmerný dovoz lacného hydinového mäsa, najmä z Číny, spôsobuje značnú ujmu domácemu výrobnému odvetviu i napriek tomu, že domáce produkčné a spracovateľské kapacity sú dostatočné a dokážu zabezpečiť krytie prírastku spotreby hydinového mäsa na trhu v Slovenskej republike. Na tieto skutočnosti upozorňujú predstavitelia domácich chovateľov a spracovateľov jatočnej hydiny v zastúpení Únie hydinárov Slovenska. V tejto súvislosti Únia hydinárov Slovenska oslovila Ministerstvo hospodárstva Slovenskej republiky a požiadala ministra o zhodnotenie svojho stanoviska. Ministerstvo hospodárstva Slovenskej republiky upozornilo vo svojej odpovedi na možnosť využitia zákona č. 214/1997 o ochranných opatreniach pri dovoze, na základe ktorého domáci výrobcovia môžu podať podnet voči nadmernému dovozu z titulu im preukázanej vážnej ujmy. Po preskúmaní podnetu môže ministerstvo prijať ochranné opatrenie. V zmysle § 16 tohto zákona Únia hydinárov Slovenska na Ministerstvo hospodárstva Slovenskej republiky podala podnet na zavedenie dočasného ochranného opatrenia a doplnila údaje požadované Ministerstvom hospodárstva Slovenskej republiky, a to adresy dovozcov a prehľad očakávaných hlavných ukazovateľov za rok 2003. 11. 6. 2003 sa na Ministerstve hospodárstva Slovenskej republiky u riaditeľa odboru obchodnej politiky za prítomnosti zástupcov Únie hydinárov Slovenska, Slovenskej poľnohospodárskej a potravinárskej komory a ministerstva pôdohospodárstva uskutočnilo rokovanie v súvislosti s podaným podnetom. Boli prerokované i dva okruhy problémov, ktoré Ministerstvo hospodárstva Slovenskej republiky považovalo za problematické pri zavedení ochranného opatrenia, a to 1. záväzok vlády Slovenskej republiky neprijímať až do vstupu Slovenskej republiky do Európskej únie žiadne ochranné opatrenia proti nadmerným dovozom na trh Slovenskej republiky, 2. nepreukázanosť rastu dovozu hydinového mäsa na trhu Slovenskej republiky za štyri mesiace v roku 2003 v porovnaní s rovnakým obdobím v roku 2002. Uvedená argumentácia bola zo strany prítomných zamietnutá, keďže v zmysle zákona sa hodnotí trojročné časové obdobie a ohrozenie hydinárskeho výrobného odvetvia. Navyše stanovisko ministerstva pôdohospodárstva k podnetu bolo pozitívne a Protimonopolný úrad Slovenskej republiky vo svojom stanovisku odporúča možnosť prijať ochranné opatrenia najmä pri delenej a porciovanej hydine. I napriek tomu Ministerstvo hospodárstva Slovenskej republiky uvedené argumentácie neakceptovalo a podnet odložilo. Zdôvodnenie odloženia podnetu listom 612/2003 zo dňa 16. 6. 2003 je v takej závažnej oblasti ochrany domáceho trhu výrobcov zhrnuté len v šiestich riadkoch bez konkrétnych relevantných čísel. Dobre počujete, v šiestich riadkoch bez konkrétnych relevantných čísel. Preto vás žiadam, pán minister, o adekvátne zhodnotenie podnetu Únie hydinárov Slovenska konkrétnymi údajmi, číslami a faktami. Situácia ukazuje, že priemerné ceny dovážaného hydinového mäsa výrazne medziročne klesajú zo 68,20 Sk za kilogram na 45,50 Sk za kilogram. Nie je to jasný dôvod toho, že dovoz lacnej hydiny vedie k ruinovaniu domáceho hydinárskeho priemyslu, ktorý nielenže je významným zamestnávateľom, ale i producentom kvalitného hydinového mäsa v porovnaní s dovážaným mäsom, čo potvrdili i odborníci v tejto oblasti. Prečo Ministerstvo hospodárstva Slovenskej republiky na základe týchto argumentov a odporúčania Ministerstva pôdohospodárstva Slovenskej republiky a Protimonopolného úradu Slovenskej republiky nerozhodlo o ochranných opatreniach proti dovozu? Ako chráni záujmy Slovenskej republiky a domáceho trhu, keď zodpovedný rezort ministerstvo pôdohospodárstva sa vyjadril kladne? Nie sú Ministerstvo pôdohospodárstva Slovenskej republiky, pod ktoré tento potravinársky priemysel patrí, a Protimonopolný úrad Slovenskej republiky dostatočne kompetentné? Pán minister, aj keď tu nie ste, dúfam, že sa vám to dostane, poprosil by som odpoveď na všetky tieto otázky mojej interpelácie. Ďakujem pekne za pozornosť. (Potlesk.) Z. Martináková, podpredsedníčka NR SR: Otváram v tejto chvíli možnosť prihlásiť sa do bodu interpelácie ústne. Uzatváram možnosť hlásiť sa ústne k bodu interpelácie a vyhlasujem tento bod programu za skončený. Chcem sa spýtať, panie poslankyne a páni poslanci, chcem podať návrh, ktorým žiadam, aby ste vyjadrili všeobecný súhlas s tým, že budeme pokračovať ďalej v bodoch, v ktorých sme prerušili rokovanie pred obedňajšou prestávkou, a hlasovanie o jednotlivých bodoch by sme presunuli na 18.00 hodinu. Pýtam sa, či je všeobecný súhlas s takýmto postupom. (Súhlasná reakcia pléna.) Ďakujem veľmi pekne. Budeme teda pokračovať v prerušenej rozprave k návrhu skupiny poslancov Národnej rady Slovenskej republiky na vydanie zákona o obchodných reťazcoch (tlač 232). Poprosím poslanca Roberta Fica, aby zaujal miesto určené pre navrhovateľov, pána poslanca Kondróta, aby zaujal miesto určené pre spravodajcov. Rokovanie sme prerušili pri rozprave, do ktorej ako posledná bola prihlásená pani poslankyňa Tkáčová. Nech sa páči, pani poslankyňa, máte slovo so svojím vystúpením v rozprave.